Q=6	C=4	SS=0	LS=0	PS=2	DC=0	LC=0	SD=0	BS=6	G0=8	G1=4	G2=2	DLID=gom_Latn	BODY=Matev Chapter 9 - Povitr Pustok Revised - 2010 | Archdiocese of Goa and Daman\nMatev Chapter 9 - Povitr Pustok Revised - 2010\nPovitr Pustok Revised - 2010 » Matev » Chapter 9\nTo dusrim hoddear choddlo ani poltôdd marun Aplea nogrant ailo.\nAni ovchit antrunnar poddlolea eka arkarak Jezu-xim haddlo; tancho bhavarth polleun, Jezun arkarak mhollem: Dhir dhôr, puta, tujim patkam bhògsolim. Hem aikun thoddea xastriamnim apnnam bhitôr mhollem: Devninda korta!\nTanchim chintna vollkhun, Jezun mhollem: Tumchea monant vaitt kiteak chinttat tumi?\nTôr hea donantlem khõichem mhonnunk odik sompem: Tujim patkam bhògsolim!, oxem mhonnunk, vô utth ani chol!, oxem mhonnunk?\nPunn Monxachea Putak sonvsarant patkam bhogsunchi podvi asa mhonn tumkam kollon ieunchê khatir Tannem arkarak mhollem: Utth, tujem antrunn ukôl ani ghora voch.\nAni to utthlo ani aplea ghora gelo.\nHem polleun lôk bhielo ani monxank osli podvi dilea dekhun Devak tãnnim vakhannlo.\nAni thõicho cholot vetana Jezun manddvir boslolea, Matêv nanvachea a, eka monxak dekhlo, ani taka mhollem: Mhojê pattlean ie. Ani to utthun Tachê pattlean gelo.\nTo ghorant jevnnak boslolo astana, sobar dônddvosuldar ani vaitt chaliche monis aile ani Jezuchea ani Tachea xisanchea sangata jevnnak bosle.\nHem polleun Farizevamnim Tachea xisank mhollem: Dônddvosuldaram ani vaittoveam sangatim tumcho Guru jevnnak bosta tem kitem?\nHem aikun Jezun zobab dilo: Borim asat tankam nhoi, punn vaittakarank ki voizachi goroz.\nVochat ani hea utrancho ôrth konn to xikat: Iôdn naka Mhaka, doia zai. Khorench sangtam, tumi promannik mhonn dhôrtat tankam nhoi, punn patki mhonn lêkhtat tankam apounk Hanv ailam.\nJuanvache xis Jezu sorxem aile ani tãnnim vicharlem: Ami ani Farizev upas kortanv, punn tuje xis upas korinant tem koxem?\nAni Jezun tankam sanglem: Apnnam borabôr novro asosôr, novreache pavnne dukhant asunk zata zait? Punn novreak tanchê sorxilo kaddun vhorcho vêll pavtolo ani tednam te upas kortole.\nPornnea vostrak konnuch anvllonk naslolea novea lugttacho kopo marina, kiteak to vostra thaun oddon bhair sorta ani fallo odik vhoddlo zata.\nNhoi mhonn novo soro pornnea dabeamnim bhôrinant; bhôrlo zalear, dabe futttat, soro vhanvun veta ani dabeancho-i ibadd zata. Na, novo soro novea dabeamnim b bhôrtat ani don-ui bore urtat.\nOxem To tanchê kodde uloita thõich astana, ovchit êk odhikari ailo ani Tachea pãiam poddun tannem mhollem: Saiba, mhoji dhuv atanch melea; punn Tum ie ani ticher Tuzo hat dovor ani ti porot jivi zatoli.\nJezu utthlo ani Aplea xisank gheun tachê fattlean gelo.\nOkosmat bara vorsam rogtpat zalli êk bail Tachê fattlean aili ani Tachea avoronnachê degek tinnem hat lailo;\nkiteak ti apleach monant mhonnttali: Tachea avoronnak tori hanv hat lain zalear, hanv borim zatolim.\nFattim vollon ani ticher nodor marun Jezun mhollem: Dhir dhôr, dhuvê, tujea bhavarthan tuka bori keli. Ani têch ghoddiê thaun ti bail bori zali.\nTea odhikariachea ghora pavlea uprant, vennu vazoitale ani lôk goddbôdd kortalo tem polleun Jezun mhollem:\nBhair sorat; cheddum morunk na, tem nhidlam. Ani tim Taka kenddtalim.\nPunn lokak bhair ghaltôch, bhitôr vochun Tannem cheddvachea hatak dhôrlo, ani tem utthun ubem ravlem.\nHi khobor tea akkhea prantant gazli.\nThõisorlo Jezu fuddem vetana dog kudddde Tachê pattlean oxi bob marit aile: Davidachea Puta c, amchi kaklut kôr!\nAni To ghora pavtôch, te kudddde Tachê sorxim aile ani Jezun tankam mhollem: Hem Mhojean tumkam korunk zata mhonn tumkam bhavarth asa? Tãnnim mhollem: Hôi, Saiba.\nTednam tanchea dolleank Tannem hat lailo ani mhollem: Tumchea bhavartha pormannem tumkam zaum-di.\nAni tanche dolle ugòddle. Ani Tannem tankam khoraien sanglem: Khoborddar, hem konnakuch gomchem nhoi.\nPunn vochun tea akkhea prantant tãnnim Tachem nanv gazoilem.\nTe vochona fuddem ovchit devchar boslolea eka moneak Tachê sorxem gheun ailim;\nani devchar kaddtôch mono uloilo, ani lokan ojap zaun mhollem: Israelant oslem kednanch konnench polleunk na.\nPunn Farizev mhonnunk lagle: Ho monis devcharanchea pordhana udexim devchar kaddta.\nSogllea nogram-ganvamnim bhonvun, Jezu tanchea devsthanamnim xikovnn ditalo, Rajeachem Xubhvortoman porgôtttalo, ani sorv jinsancho pidda-rôg boro kortalo.\nAni lokacheô urponji polleun tanchê vixim To churchurtalo kiteak gonvlli naslolea menddram bhaxen teô dogdovtaleô ani niradari zalleô asleô.\nTednam xisank Tannem mhollem: Pik khorench khub, punn vavraddi thodde;\ndekhun pikachea Dhonia lagim lunvnnê-môllnnek vavraddi dhadd mhonn magat.\n«Matev Chapter 8\nMatev Chapter 10»